AFRIKAANSE OPSOMMING: Die spesifikasie, ontwerp en implementering van avionika, insluitende ’n vlugbeheerstelsel vir ’n onbemande vliegtuig wat geskik is vir navorsing doeleindes, word aangebied. Die projek spreek ’n aantal beperkinge aan van vorige stelsels wat by die Elektroniese Stelses Laboratorium van die Universiteit van Stellenbosch ontwikkel is. ’n Argitektuur is ontwikkel wat gebaseer is op vorige navorsing en oop industrie standaarde. Die argitektuur maak dit moontlik om ’n verspreide, geïntegreerde en intydse vlugbeheerstelsel te ontwikkel. Die platform kan met minimale inspanning opgegradeer word. Voorsiening is ook gemaak om bestaande sensors en aktueerders te ondersteun. Die resultate van ’n bestaande vlugbeheerstelsel wat oorgedra is na die nuwe argitektuur word beskryf. Dit word gewys dat die nuwe stelsel korrek werk met behulp van hardeware-in-die-lus simulasies. Vergelykende toetse dui daarop dat die prestasie op gelyke voet is met bestaande stelsels van die Elektroniese Stelses Laboratorium.